Zora Mintalová Zubercová

Zora Mintalová Zubercová (* 7. júna 1950, Martin) je slovenská etnografka, historička a muzeologička, je poprednou odborníčkou v oblasti materiálnej kultúry a kulinárnej histórie strednej Európy. Je taktiež zakladateľkou Múzea Slovenského Červeného kríža.

Ako spoluautorka Etnografického atlasu Slovenska a Encyklopédie ľudovej kultúry Slovenska, v rámci vedeckého kolektívu Etnologického ústavu Slovenskej akadémie vied, je držiteľkou Národnej ceny Slovenskej republiky za vedu a Medzinárodnej ceny etnologických a antropologických štúdií Giuseppe Pitré-Salvatore Salomone Marino.

Okrem vedeckého bádania sa dlhodobo venuje i vedecko-popularizačnej činnosti, pričom momentálne patrí k najúspešnejším slovenským autorom odborno-náučnej literatúry.

Životopis 
V roku 1974, Mintalová – Zubercová  promovala  na Filozofickej fakulte Univerzity Komenského v Bratislave v odbore národopis, história, v tomto istom roku začala pracovať ako odborná asistentka v Etnografickom ústave Slovenského národného múzea v Martine. 
Po získaní titulu PhDr. v odbore národopis a história v roku 1980 na Univerzite Komenského v Bratislave bola zaradená ako vedecko-výskumná pracovníčka v SNM - Etnografický ústav 

Kvôli buržoáznym koreňom svojej matky  jej nebolo dovolené v období socializmu zastávať vyššie vedecké hodnosti, čo sa zmenilo až po Zamatovej revolúcii a páde Komunistickej strany, keď sa v roku 1989 stala  samostatnou vedeckou pracovníčkou a v roku 1990 vedúcou vedecko-výskumného oddelenia Slovenského národného múzea v Martine.

Dr. Mintalová – Zubercová  spolupracovala  s mnohými významnými regionálnymi, národnými a medzinárodnými vedeckými organizáciami ako napr. Slovenská akadémia vied, Štátne ruské múzeum v Petrohrade, Musée national des Arts et Traditions Populaires Paris – Muséum national d'histoire naturelle v Paríži, Museo Nazionale delle Arti e Tradizioni Popolari v Ríme, atď.

Počas svojej kariéry v Slovenskom Národnom múzeu  Dr. Mintalová – Zubercová participovala na viac ako 29 medzinárodných a národnych vedecko-výskumných úlohách. Podieľala sa na viacerých významných projektoch slovenskej etnografie ako napr. Etnografický atlas Slovenska, ktorý v roku 1991 získal Národnú cenu Slovenskej republiky za vedu; Encyklopédia ľudovej kultúry Slovenska, ktorá v roku 1995 získala medzinárodnú cenu etnologických a antropologických štúdií Giuseppe Pitré-Salvatore Salomone Marino v Palerme- Taliansko etc.

Dr. Mintalová – Zubercová  je autorkou a spoluautorkou viac ako 50 múzeálnych výstav doma i v zahraníčí (Holandsko, Nemecko, Francúzsko, Taliansko etc.), autorkou vyše 300 vedeckých a odborných štúdií a odborno-popularizačných článkov doma i v zahraničí a 14 monografických knižných publikácií.
Za aktívnu múzejnícku činnosť jej bola v roku 2000 udelená Pamätná medaila za zásluhy o rozvoj Slovenského národného múzea a Pamätný list Zväzu múzeí na Slovensku za rozvoj múzejníctva. Od 1996 do roku 2000 zastávala funkciu zástupkyne riaditeľa SNM-EM v Martine.

V roku 2000, na žiadosť Najvyššej rady Slovenského Červeného kríža, založila Múzeum Slovenského Červeného kríža v Martine, ktorého riaditeľkou sa stala v roku 2002.
V roku 2009 odišla do dôchodku, ale stále sa aktívne venuje materiálnej kultúre a kulinárnej histórie, pravidelne publikuje knižné publikácie, vedecké a odborné články. Je taktiež členkou viacerých vedeckých inštitútov a organizácií v oblasti etnografie, materiálnej kultúry a histórie stravovania.

Bibliografia 
Monografie výber
 Z ľudovej kultúry Turca. Vydavateľstvo Matice slovenskej, Martin, 2004. ISBN 80-7090-760-6 (spoluautor, editor)
 Červený kríž na Slovensku v rokoch 1919-1938. Vydavateľstvo Matice slovenskej, Martin, 2005. ISBN 80-969221-9-X.
 Červený kríž na Slovensku v rokoch 1939-1947. Vydavateľstvo Matice slovenskej, Martin, 2005. ISBN 80-89208-03-7.
 Z turčianskej kuchyne, podtitul: Pamiatky a pozoruhodnosti, tradície a ľudové obyčaje, najlepšie recepty, Vydavateľstvo Matice slovenskej, Martin, 2007, ISBN 978-80-8920-864-7.
 Veľká kniha slovenských Vianoc. Vydavateľstvo Matice slovenskej, Martin, 2008. ISBN 978-80-8920-892-0.
 Všetko okolo stola I. Vydavateľstvo Matice slovenskej, Martin, 2008, ISBN 978-80-8920-894-4  . 
 Všetko okolo stola II. (alebo Sladké zbrane žien) Vydavateľstvo Matice slovenskej, Martin, 2010, ISBN 978-80-8115-013-5.
 Vianoce na Slovensku, Recepty, tradície a zvyklosti., Slovart, 2012, ISBN 978-80-5560-444-2.
 Pečieme na Vianoce., Slovart, 2013, ISBN 978-80-5561-061-0.
 Tradície na Slovensku (Rodinné aj výročné sviatky a zvyky), Slovart, 2015, ISBN 978-80-5561-482-3  
 Príbeh vlákna, Textilné remeslá na Slovensku, Slovart, 2016, ISBN 978-80-5562-365-8.
 Zdravia, šťastia vinšujeme, Slovart, 2019, podtitul: Naše ľudové tradície a zvyky, ilustrácie: František Hříbal, ISBN 978-80-556-4135-5 .

Ocenenia – Výber 
 Cena Slovenskej národopisnej spoločnosti pri Slovenskej akadémii vied v kategórii výstavy za autorskú výstavu „Z kuchyne starých matiek“, 1987
 Medaila Ciechanówského vojvodstva, Ciechanów-Poľsko, 1987
 Národná cena Slovenskej republiky za vedu, r. 1991 za „Etnografický atlas Slovenska“ (člen autorského kolektívu); 
 Cena Slovenskej Akadémie vied za vedecko-výskumnú činnosť, r. 1995- za „Encyklopédiu ľudovej kultúry Slovenska I. II.“  (člen autorského kolektívu);
 Prémia Slovenského literárneho fondu r. 1995 – za „Encyklopédiu ľudovej kultúry Slovenska (člen autorského kolektívu)
 Medzinárodná cena etnologických a antropologických štúdií Giuseppe Pitré-Salvatore Salomone Marino v Palerme, r. 1995 – za „Encyklopédiu ľudovej kultúry Slovenska (člen autorského kolektívu)
 Výročná cena časopisu Pamiatky a múzeá, r. 1998 v kategórii publikácie za „Ľudovú architektúru a urbanizmus vidieckych sídiel na Slovensku (člen autorského kolektívu) 
 Pamätný list Zväzu múzeí na Slovensku za rozvoj múzejníctva, r. 1981 a r.2000
 Pamätná medaila za zásluhy o rozvoj Slovenského národného múzea, r. 2000
 Cena Slovenskej národopisnej spoločnosti pri Slovenskej akadémii vied v kategórii výstavy za výstavu „Turiec v ľudovej kultúre“, r. 2001.
 Pamätná plaketa Slovenského Červeného kríža, r.2009
 Best Culinary History Book in Slovakia (Gourmand World Cookbook Award) za Vianoce na Slovensku, r. 2012

Referencie

Externé odkazy 
 Nevážime si rodinné chvíle pri stole: Kuchyňa kedysi a dnes, martin.dnes24.sk
 Etnologička o Veľkej noci: Prapodstata sviatkov nám uniká, zurnal.pravda.sk
 Zora Mintalová-Zubercová: Veľkonočné jedlá mali svoju symboliku, zena.sme.sk
 Rozhovor Malackých pohľadov s etnologičkou, historičkou a múzejníčkou Zorou Mintalovou Zubercovou, malackepohlady.sk	

Narodenia v 1950
Žijúci ľudia
Osobnosti z Martina
Absolventi Filozofickej fakulty Univerzity Komenského v Bratislave
Slovenskí etnografi
Slovenskí historici
Slovenskí publicisti
Autori kuchárskych kníh
Autori gastronomickej literatúry
Riaditelia múzeí na Slovensku